Erasmus kies span 30 000 voet bo aarde | Netwerk24
Erasmus kies span 30 000 voet bo aarde
Deur Christo Buchner 21 Julie 2019 13:00
Die Springbokbreier, Rassie Erasmus, spreek die media toe ná Saterdag se sege oor die Wallabies.Foto: Getty Images
Nadat sy span die Wallabies Saterdagaand op Ellispark met 35-17 verslaan het, was dit ’n dolle jaagtog om by die lughawe te kom en ’n vlug via Singapoer na Nieu-Seeland te haal, waar die All Blacks Saterdag in Wellington op hulle wag.
“Ek wil nou net rustiger raak en goed op daardie vlug gaan dink oor dinge,” het Erasmus gesê.
“Ons (afrigtingspan) sal op die vliegtuig sit en ’n span kies wat die All Blacks moet pak. Wat vandag hier gebeur het (teen Wallabies), kan my denke verander. Daar is ’n paar ouens wat my nou laat besluit het om hulle saam te vat Nieu-Seeland toe.
Ons sal op die vliegtuig sit en ’n span kies wat die All Blacks moet pak. Wat vandag hier gebeur het (teen Wallabies), kan my denke verander.
“Ons sou eers net so ’n groep van 31 soontoe gevat het, maar nou sal dit 34 wees,” het Erasmus gesê.
Een van daardie spelers is Herschel Jantjies, wat met ’n skitterdebuut twee drieë gedruk het. Hy het met tye soos ’n Divan Serfontein van ouds gelyk het en sy plek op Saterdagaand se vlug bespreek.
Erasmus het ook onthul dat die Springbokke ná die toets teen die All Blacks nie al die pad gaan terugkom Suid-Afrika toe nie, maar in Nieu-Seeland aanbly vir ’n oefenkamp van tien dae, waarna hulle Argentinië toe vlieg vir die kragmeting met die Poemas.
Daar het teen die einde van verlede week reeds 13 Springbokke oorgevlieg Wellington toe, met agt spelers en die vyf afrigters wat Saterdagaand gevolg het.
Volgens Erasmus sal daar ook Sondag en Maandag nog spelers op die vliegtuig wees om hulle by die Bokgroep in Nieu-Seeland aan te sluit. Van die spelers sal eers Dinsdag in Wellington aankom. Die spelers wat Saterdagaand saam met Erasmus gevlieg het, is Eben Etzebeth, Jesse Kriel, Pieter-Steph du Toit, Rynhardt Elstadt, Trevor Nyakane, Elton Jantjies, Herschel Jantjies en Bongi Mbonambi.
Marcell Coetzee, Francois Louw, Lood de Jager, Beast Mtawarira, Schalk Brits, Cobus Reinach, Sbu Nkosi, Makazole Mapimpi, Frans Steyn en Vincent Koch het Sondag gevlieg, terwyl Liza Gqoboka, Warrick Gelant, Marvin Orie en André Esterhuizen hulle later in die week by die groep aansluit. Marco van Staden en Dillyn Leyds is vrygestel om terug te keer na hul provinsies.
Die All Blacks bly maar altyd die groot maatstaf.
Te midde van die groep wat so stuksgewys in Nieu-Seeland sal aankom, het Erasmus erken die stryd teen die wêreldkampioen en onbetwiste voorste span ter wêreld gaan ’n grote wees.
“Die All Blacks bly maar altyd die groot maatstaf. In die laaste paar kragmetings tussen ons was daar nie veel te kies nie.
“Slegs enkele punte was die verskil tussen wen en verloor en dus voel ek hierdie kragmeting kan enige kant toe gaan.
“Die sege oor hulle in Wellington verlede jaar gee ons ook baie vertroue en die ouens weet nou hulle kan soontoe gaan en wen,” het Erasmus gesê.
Die rede vir die Bokke se lang pad via Singapoer na Nieu-Seeland het volgens Erasmus met die beskikbare begroting te doen.
Na verneem word, was daar nie genoeg geld om die meer regstreekse en vinniger roete oor Australië na Kiwiland te vlieg nie.
Die Bok-groep vir die All Black-toets is: Voorspelers: Schalk Brits, Marcell Coetzee, Lood de Jager, Thomas du Toit, Pieter-Steph du Toit, Rynhardt Elstadt, Eben Etzebeth, Lizo Gqoboka, Steven Kitshoff, Vincent Koch, Francois Louw, Frans Malherbe, Malcolm Marx, Bongi Mbonambi, Tendai Mtawarira, Franco Mostert, Trevor Nyakane, Marvin Orie, Kwagga Smith, RG Snyman, Duane Vermeulen.
Agterspelers: Lukhanyo Am, Damian de Allende, Faf de Klerk, André Esterhuizen, Warrick Gelant, Elton Jantjies, Herschel Jantjies, Cheslin Kolbe, Jesse Kriel, Makazole Mapimpi, Sbu Nkosi, Willie le Roux, Handré Pollard, Cobus Reinach, Frans Steyn.
Meer oor: Rassie Erasmus | Wellington | Nieu-Seeland | Toets | Rugbykampioenskap | Springbokke | All Blacks
Argentyne ampertjies All Blacks se baas
Rassie nie in ekstase oor Bokke
Die dag toe Braam die Wallabies gesink het